TPS อวดกำไรไตรมาส 1 พุ่ง 30% พร้อมลุยประมูลงานใหม่ ดันรายได้ทั้งปีโตตามเป้า 15-20%
TPS อวดกำไรไตรมาส 1 พุ่ง 30% แตะ 11.66 ลบ. รับรายได้เพิ่มขึ้น พร้อมเดินหน้าประมูลงานใหม่ มั่นใจดันผลงานทั้งปีโตตามเป้า 15-20%
TPS อวดกำไรไตรมาส 1 พุ่ง 30% แตะ 11.66 ลบ. รับรายได้เพิ่มขึ้น พร้อมเดินหน้าประมูลงานใหม่ มั่นใจดันผลงานทั้งปีโตตามเป้า 15-20%
12 พ.ค. 2563

นายบุญสม กิจเกษตรสถาพร ประธานเจ้าหน้าที่บริหาร บริษัท เดอะแพรคทิเคิลโซลูชั่น จำกัด (มหาชน) หรือ TPS เปิดเผยว่า ผลการดำเนินงานงวดไตรมาส 1/63 (สิ้นสุดวันที่ 31 มีนาคม 2563) บริษัทฯมีรายได้รวม 158.05 ล้านบาท เพิ่มขึ้น 15.20 ล้านบาท หรือเพิ่มขึ้น 10.64% เทียบกับช่วงเดียวกันของปีก่อน ที่มีรายได้รวม 142.85 ล้านบาท และมีกำไรสุทธิอยู่ที่ 11.66 ล้านบาท เพิ่มขึ้น 30.61% เมื่อเทียบกับไตรมาสเดียวกันของปีก่อนที่มีกำไรสุทธิ 8.93 ล้านบาท
สำหรับสาเหตุหลักที่รายได้และกำไรของบริษัทฯ ในไตรมาส 1/63 ปรับตัวเพิ่มขึ้นเมื่อเทียบกับช่วงเดียวกันของปีก่อน จากการเริ่มทยอยรับรู้รายได้ ตั้งแต่ต้นปีนี้จากงานในมือรอรับรู้รายได้ (Backlog) ที่มีกว่า 458.80 ล้านบาท ในช่วงปลายปี 2562 โดยการส่งมอบงานให้กับภาครัฐและเอกชนได้ตามกำหนด พร้อมกับสามารถปิดดีลกับลูกค้ารายใหม่เพิ่มขึ้น
“รายได้และกำไรของผลการดำเนินงานในไตรมาสแรกปีนี้มีการเติบโตเพิ่มขึ้น เนื่องจากบริษัทฯ สามารถส่งมอบงานทั้งภาครัฐและเอกชนได้ตามกำหนด และมีการควบคุมต้นทุนค่าใช้จ่ายได้ดี โดยปัจจุบันบริษัทฯ ยังมี Backlog อยู่ในมือ 415 ล้านบาท คาดว่าจะสามารถรับรู้รายได้จากงานที่เหลือไม่เกินไตรมาส 4 ปีนี้ และบริษัทฯ ยังเดินหน้าเข้าประมูลงานใหญ่ๆ อย่างต่อเนื่อง มั่นใจว่าจะช่วยหนุนรายได้ในปีนี้ให้เติบโตตามเป้า 15-20%”นายบุญสมกล่าว
สำหรับสัดส่วนรายได้ที่เพิ่มขึ้นในไตรมาสแรกของปีนี้ มาจากรายได้ธุรกิจจำหน่ายและวางระบบเทคโนโลยีสารสนเทศ 110.44 ล้านบาท รายได้จากการให้บริการดูแลและบำรุงรักษาระบบภายหลังการขาย 42.32 ล้านบาท และรายได้จากงานให้บริการด้านเทคโนโลยีสารสนเทศอื่นๆ 5.29 ล้านบาท และรายได้อื่นๆ 0.65 ล้านบาท
ขณะเดียวกัน ที่ประชุมคณะกรรมการบริษัทฯ ครั้งที่ 3/2563 เมื่อวันที่ 11 พฤษภาคมที่ผ่านมา มีมติอนุมัติการจัดตั้งบริษัทร่วมทุนระหว่างบริษัทฯ และบริษัท ซูเพิร์บ คอมพ์ จำกัด เพื่อเข้าร่วมประมูลในโครงการขนาดใหญ่ที่เกี่ยวข้องกับระบบเทคโนโลยีสารสนเทศ โดยมีทุนจดทะเบียน  1,000,000 บาท ซึ่ง TPS ถือหุ้นในสัดส่วน 50% บริษัทฯ คาดว่าจะลงนามในสัญญาร่วมทุนภายใน 30 วันนับแต่มีมติจากคณะกรรมการบริษัท
ส่วนแนวโน้มผลการดำเนินงานในปี 2563 ยังมีทิศทางที่ดี แม้จะอยู่ในช่วงสถานการณ์การระบาดของไวรัสโควิด-19 ก็ตาม เนื่องจากองค์กรต่างๆ มีการปรับตัวในการทำงานด้วยการ Work From Home มีการใช้ระบบประชุมทางไกล (Video Conference) และการทำงานจากที่บ้านผ่านระบบ VPN (virtual private network) เพิ่มมากขึ้น ซึ่งมองว่าเป็นโอกาสที่ดี เนื่องจากบริษัทฯมีความพร้อมในการติดตั้ง ปรับปรุงระบบและให้บริการระบบเทคโนโลยีสารสนเทศอยู่แล้ว คาดว่าจะเป็นรายได้ที่เกิดขึ้นในอนาคต ซึ่งในปีนี้ บริษัทฯ คาดการสัดส่วนรายได้จากภาครัฐ 40% ภาคเอกชน 60%